  Анжелика Тихонова корреспондент 29-тӥ инвожое Дэбес ёросысь Зар-Медло гуртын «Зарни чорыг» усьтэм ёрос фестиваль-вожвылъяськон ортчоз. Со сярысь удмурт лулчеберетъя «Зарни Медло» центрлэн «ВКонтакте» мерлыко вотэсысь ивортэмын. Зар-Медло гурт тыметъёсын узыр. Тодмо со чорыгасьёсыныз но. Туннэ нуналлы тросэз чорыган сямъёс вунэтэмын ини. Вунэмын ву кузёлэсь чорыг курон йылолъёс, вашкала чорыган арбериос, чорыг кутылон амалъёс. Та фестиваль-вожвылъяськон удмуртъёслэсь чорыган йылолъёссэс, чорыглэсь пӧранзэс улӟытыны луонлык сётоз фестивалез радъясьёсФестиваль улсын вань мылкыд карисьёс чорыганъя, чорыглэсь сиён пӧранъя вожвылъяськонъёсы пыриськыны, туспуктэмъёс лэсьтыны, чеберъям пыжъёслэсь парадзэс но трос мукетсэ адӟыны быгатозы. «Зарни чорыг» фестивале пыриськыны чорыгасьёсты, кибашлыосты, кырӟась-эктӥсьёсты, Дэбес ёросысь лулчеберетъя йӧскалык огазеяськонъёсты, вузкарисьёсты но вань мылкыд карисьёсты ӧтё.  Чорыгасьёслэн ӵошатсконзы нимаз адямиос но 4 муртлэсь командаос пӧлын радъяськоз. Нимысьтыз пусъёзы тужгес бадӟым чорыг кутӥсез, тужгес арлыдозэ чорыгасез, нылмурт чорыгасез («Мисс рыбачка»), тужгес пиналзэ чорыгасез. Ӵошатсконлэн куронъёсынызы  рос-просгес тодматскыны луоз.  Фестивальлэн радлыкез: 4.00 – 4.30 – гужем чорыганъя «Медло чорыг» ӵошатсконэ пыриськисьёсты гожтон; 4.30 – 9.30 – гужем чорыганъя «Медло чорыг» ӵошатскон; 9.00 – 10.00 – «Мынам шудо пыже» парадэ пыриськисьёсты гожтон; 10.00 – 10.30 – «Мынам шудо пыже» парад; 10.00 – 11.00 – кырӟась-эктӥсьёсты но пӧраськисьёсты гожтон; 11.00 – 11.30 – фестивалез сӥё-дано усьтон, «Медло чорыг» но «Мынам шудо пыже» вожвылъяськонъёсын вормисьёсты пусъён; 11.30 – 13.00 – творчествоя коллективъёс куспын «Медло шулдыръяськон» конкурс; 13.00 – 13.30 – конкурсъёсын вормисьёсты пусъён; 21.00 – эктон-позыръяськон. Тегъёс: Туризм Дэбес Удмуртия фестиваль удмуртъёс чорыган  